Illum, il-Kummissjoni Ewropea adottat proposta biex tipproteġi s-saħħa tal-bniedem u l-ambjent minn uħud mill-aktar sustanzi kimiċi dannużi fl-iskart — il-Pollutanti Organiċi Persistenti (POPs). Il-proposta tissikka l-limiti għal dawn is-sustanzi kimiċi fl-iskart biex tipprevjeni li jerġgħu jidħlu fl-ekonomija. Fi kliem il-Kummissarju għall-Ambjent, l-Oċeani u s-Sajd, Virginijus Sinkevičius: Illum, qed nagħmlu pass ieħor 'il quddiem biex inwasslu l-wegħda tagħna li nneħħu mis-soċjetà l-aktar pollutanti dannużi mill-ħajja tagħna ta' kuljum. It-tneħħija ta' sustanzi kimiċi persistenti fl-iskart hija essenzjali biex nipproteġu s-saħħa u l-ambjent tagħna. Jeħtieġ ukoll limiti ambizzjużi għal dawn is-sustanzi biex jitrawmu materjali sekondarji ta' kwalità għolja u mingħajr tossiċità li jistgħu jintużaw b'mod sikur f'ekonomija ċirkolari li qed tikber.” Il-Pollutanti Organiċi Persistenti (POPs) huma sustanzi kimiċi bi proprjetajiet tossiċi li jibqgħu fl-ambjent għal żmien twil ħafna, jakkumulaw fil-ktajjen alimentari u jistgħu jagħmlu l-ħsara lis-saħħa tal-bniedem u lill-ambjent. L-għan tal-proposta tal-lum huwa li jiġu eliminati jew minimizzati l-emissjonijiet tal-POPs mill-iskart. Għalkemm il-Pollutanti Organiċi Persistenti ġeneralment ma għadhomx jintużaw fi prodotti ġodda, xorta waħda jistgħu jinstabu fl-iskart li joriġina minn xi prodotti għall-konsumatur, bħat-tessuti li ma jgħaddix ilma minnhom, l-għamara, il-plastik u t-tagħmir elettroniku. Bil-proposta tal-lum, il-Kummissjoni qed tipproponi li tintroduċi limiti stretti għat-tliet sustanzi jew gruppi ta' sustanzi li ġejjin, fl-iskart: Barra minn hekk, il-Kummissjoni qed tipproponi li tissikka l-limiti massimi fl-iskart għal ħames sustanzi jew gruppi ta' sustanzi oħra li diġà huma regolati. Il-proposta hija pass importanti biex tinkiseb ekonomija aktar ċirkolari kif imħabbar fil-Pjan ta' Azzjoni għal Ekonomija Ċirkolari. Tikkontribwixxi għall-Pjan ta' Azzjoni ta' Tniġġis Żero tal-Patt Ekoloġiku Ewropew u għall-Istrateġija dwar is-Sustanzi Kimiċi għas-Sostenibbiltà bl-azzjoni assoċjata tagħha dwar is-sustanzi per- u polifluworoalkilati (PFAS), spiss imlaqqma “sustanzi kimiċi dejjiema”. Kuntest Il-proposta tal-lum qed temenda l-annessi tar-Regolament dwar il-pollutanti organiċi persistenti. Ir-Regolament tal-POPs (ir-Regolament (UE) 2019/1021 dwar il-pollutanti organiċi persistenti) jimplimenta l-impenji internazzjonali tal-Unjoni Ewropea fil-kuntest tal-Konvenzjoni ta' Stokkolma u l-Protokoll tal-UNECE dwar il-POPs. Skont ir-Regolament, l-iskart li jkun fih is-sustanzi POP irid jiġi mmaniġġjat b'mod li ma jagħmilx ħsara lill-ambjent u li jħalli impatt minimu fuq is-saħħa tal-bniedem u fuq l-ambjent. Jeħtieġ li jitnaqqsu kemm jista' jkun l-emissjonijiet tal-POPs fl-arja, fl-ilma u fil-ħamrija — bl-għan aħħari li jiġu eliminati dawn l-emissjonijiet. Jeħtieġ ukoll li titnaqqas kemm jista' jkun il-firxa ta' kemm dawn is-sustanzi tossiċi jiġu rilaxxati fl-ambjent. Il-materjali sekondarji li jirriżultaw għandhom dejjem ikunu sikuri biex jintużaw, u ħielsa kemm jista' jkun minn sustanzi tossiċi. Meta jintrema skart li jkun fih ammont ta' POPs li jaqbeż ċerti limiti ta' konċentrazzjoni, jeħtieġ li l-kontenut tal-POPs jinqered jew jiġi ttrasformat b'mod irriversibbli. Għal aktar informazzjoni Proposta biex jiġu emendati l-annessi tar-Regolament dwar il-pollutanti organiċi persistenti (POPs) Mistoqsijiet u Tweġibiet dwar il-proposta Il-paġna web dwar l-iskart li fih il-POPs Il-politika dwar l-iskart tal-UE